Id-Deċiżjoni tal-Kummissjoni
tat-18 ta’ Diċembru 1996
li tistabbilixxi kondizzjonijiet tas-saħħa u ċertifikat tas-saħħa pubblika għall-importazzjoni minn pajjiżi terzi ta’ prodotti tal-laħam miksuba minn laħam tat-tjur, laħam tal-annimali tal-kaċċa mrobbija fl-irziezet, laham tal-annimali slavaġ tal-kaċċa u laħam tal-fenek
(Test b’rilevanza għall-ŻEE)
(97/41/KE)
IL-KUMMISSJONII TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/118/KEE tas-17 ta’ Diċembru 1992 li tistipula r-rekwiżiti tas-saħħa ta’ l-annimali u s-saħħa pubblika li jirregolaw l-kummerċ fi u l-importazzjoni fil-Komunità ta’ prodotti li mhumiex soġġetti għar-rekwiżiti stipulati fir-regoli speċifiċi tal-Komunità li għalihom ssir riferenza fl-Anness A(I) għad-Direttiva 89/662/KEE u, fir-rigward tal-patoġeni, għad-Direttiva 90/425/KEE [1], kif l-aħħar emendat bid-Deċiżjoni tal-Kummissjoni 96/405/KE [2], u b’mod partikolari l-Artikolu 10 tagħha,
Billi jridu jiġu stabbiliti kondizzjonijiet speċifiċi għall-importazzjoni fil-Komunità ta’ prodotti tal-laħam miksuba minn laħam tat-tjur, annimali tal-kaċċa mrobbija fl-irziezet, annimali slavaġ tal-kaċċa u laħam tal-fenek; billi dawn il-prodotti għandhom jikkonformaw mal-kondizzjonijiet stipulati f-Anness II, Kapitolu 1 tad-Direttiva 92/118/KEE;
Billi jrid ikun stabbilit xi forma ta’ ċertifikat tas-saħħa pubblika, li għandhu jiġi ffirmat minn veterinjarju uffiċċjali, biex jiġi ċertifikat li l-prodotti jissodisfaw ir-rekwiżiti stipulati f’din id-Deċiżjoni;
Billi, inoltre’, fejn hu possibbli li jiġu rikonoxxuti kondizzjonijiet li joffru garanziji ekwivalenti, pajjiż terz jista’ jissottometti proposta għal tali rikonoxximent lill-Kummissjoni għall-konsiderazzjoni xierqa;
Billi l-kondizzjonijiet u ċ-ċertifikat stabbiliti permezz ta’ din id-Deċiżjoni huma skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
Din id-Deċiżjoni tistipula l-kondizzjonijiet tas-saħħa pubblika għall-importazzjoni ta’ prodotti miksuba minn laħam tat-tjur, annimali tal-kaċċa mrobbija fl-irziezet, annimali slavaġ tal-kaċċa, u laħam tal-fenek.
Artikolu 2
L-importazzjoni ta’ prodotti tal-laħam miksuba minn laħam tat-tjur, annimali tal-kaċċa mrobbija fl-irziezet, annimali slavaġ tal-kaċċa u laħam tal-fenek hija soġġetta għall-kondizzjoni li huma jħarsu r-rekwiżiti stipulati fl-Anness II, Kapitolu 1 tad-Direttiva 92/118/KEE.
Artikolu 3
1. Kull konsenja ta’ prodotti miksuba mill-laħam tat-tjur, annimali tal-kaċċa mrobbija fl-irziezet, annimali slavaġ tal-kaċċa u laħam tal-fenek għandha tiġi akkumpanjata minn ċertifikat tas-saħħa pubblika oriġinali u nnumerat, kompletat, iffirmat u bid-data, magħmul minn paġna waħda u li tikkonforma mal-mudell stipulat fl-Anness.
2. Iċ-ċertifikat għandhu jkun magħmul f’mill-inqas waħda mill-lingwi uffiċjali ta’ l-Istati Membri ta’ l-introduzzjoni fil-Komunità.
Artikolu 4
Din id-Deċiżjoni għandha tapplika mill-1 ta’ Jannar 1997.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussel, fit-18 ta’ Diċembru 1996.